b'\n_START_ARTICLE_\nAlbert R\xc3\xa4s\xc3\xa4nen\n_START_SECTION_\nOpinnot\n_START_PARAGRAPH_\nR\xc3\xa4s\xc3\xa4nen k\xc3\xa4vi kansakoulun ja Reserviupseerikoulun vuonna 1926 sek\xc3\xa4 Taistelukoulun kanta-aliupseerikurssin vuosina 1933\xe2\x80\x931934.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nMaanviljelij\xc3\xa4n\xc3\xa4 Kaavilla toiminut R\xc3\xa4s\xc3\xa4nen liittyi vapaaehtoisena Saksassa sotilaskoulutusta antavaan J\xc3\xa4\xc3\xa4k\xc3\xa4ripataljoona 27:\xc3\xa4\xc3\xa4n 2. maaliskuuta 1916 ja sijoitettiin pataljoonan 4. komppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. Albert R\xc3\xa4s\xc3\xa4sen j\xc3\xa4\xc3\xa4k\xc3\xa4riaikaa luonnehtii Joppe Karhunen kirjassaan: t\xc3\xa4m\xc3\xa4 pohjimmiltaan tavallinen maanviljelij\xc3\xa4 niin sis\xc3\xa4isesti kuin ulkoisestikin, silti mit\xc3\xa4 suurin soturi ja ryhm\xc3\xa4ns\xc3\xa4 tavallista loistavampi edustaja, joka oli aina palvelualttiina, tyynenrauhallisena ja henkil\xc3\xb6kohtaisesti mit\xc3\xa4 hurjap\xc3\xa4isimp\xc3\xa4n\xc3\xa4 taistelijana sai ansioistaan Preussin 2. lk. rautaristin.\n_START_SECTION_\nSuomen sis\xc3\xa4llissota\n_START_PARAGRAPH_\nAlbert R\xc3\xa4s\xc3\xa4nen astui Suomen armeijan palvelukseen 11. helmikuuta 1918 v\xc3\xa4\xc3\xa4peliksi ylennettyn\xc3\xa4 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan v\xc3\xa4\xc3\xa4peliksi 3. J\xc3\xa4\xc3\xa4k\xc3\xa4rirykmentin 5.J\xc3\xa4\xc3\xa4k\xc3\xa4ripataljoonan 2. komppaniaan. H\xc3\xa4n otti osaa sis\xc3\xa4llissodan taisteluihin Tampereella ja Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen R\xc3\xa4s\xc3\xa4nen palveli edelleen 3. J\xc3\xa4\xc3\xa4k\xc3\xa4rirykmentiss\xc3\xa4, jonka nimi ensin muuttui Savon j\xc3\xa4\xc3\xa4k\xc3\xa4rirykmentti n:o 3:ksi ja my\xc3\xb6hemmin Uudenmaan rykmentiksi. H\xc3\xa4n toimi koulutusaliupseerina 2. komppaniassa, josta h\xc3\xa4net siirrettiin 1. lokakuuta 1921 koulutusaliupseeriksi Hy\xc3\xb6kk\xc3\xa4ysvaunurykmenttiin, jonka nimi muutettiin ensin Hy\xc3\xb6kk\xc3\xa4ysvaunupataljoonaksi ja my\xc3\xb6hemmin Erilliseksi hy\xc3\xb6kk\xc3\xa4ysvaunukomppaniaksi. Sotaisaa luontoaan tyydytt\xc3\xa4\xc3\xa4kseen h\xc3\xa4n liittyi 14. joulukuuta 1921 Vienan Karjalan retkikuntaan, jossa h\xc3\xa4n toimi ensin joukkueenjohtajana ja 1. tammikuuta 1922 alkaen komppanianp\xc3\xa4\xc3\xa4llikk\xc3\xb6n\xc3\xa4 Repolan pataljoonan 1. komppaniassa ja otti osaa Kuutamalahden ja Poraj\xc3\xa4rven taisteluihin. H\xc3\xa4n palasi my\xc3\xb6hemmin uudelleen palvelukseen Erilliseen hy\xc3\xb6kk\xc3\xa4ysvaunukomppaniaan, jossa toimi sen j\xc3\xa4lkeen koulutusaliupseerina ja asentajana.\n_START_SECTION_\nOpetustoimet armeijassa\n_START_PARAGRAPH_\nSuomen Valkoisen Kaartin aliupseerikoulussa R\xc3\xa4s\xc3\xa4nen toimi vuosina 1935 \xe2\x80\x93 1937 sek\xc3\xa4 Erillisen Hy\xc3\xb6kk\xc3\xa4ysvaunukomppanian aliupseerikoulussa vuonna 1937. V\xc3\xa4lirauhan aikana h\xc3\xa4n toimi opettajana Panssaripataljoonan Panssarintorjunta komppaniassa. H\xc3\xa4nen opetukseensa luotettiin ja h\xc3\xa4nt\xc3\xa4 kunnioitettiin, koska h\xc3\xa4nest\xc3\xa4 sanottiin, ett\xc3\xa4 h\xc3\xa4n tiet\xc3\xa4\xc3\xa4 kaiken tekniikasta ja taktiikasta panssarisodank\xc3\xa4ynniss\xc3\xa4.'